Vyfpuntplan vir verpleegkrisis aangekondig(Foto: pixabay) Die Solidariteit Beroepsgilde vir Gesondheidspraktisyns het gesê indien daar nie dringend ingegryp word en oplossings gevind word vir die enorme tekort aan verpleegpersoneel nie, Suid-Afrika ŉ moontlike nasionale gesondheidkrisis in die gesig staar. “Een van die grootste uitdagings in die verpleegbedryf in Suid-Afrika is die tekort aan verpleegpersoneel. Daar is alreeds in 2010 ŉ tekort van meer as 44 700 verpleegpersoneel aangeteken,” het Hennie Bierman, hoof van Solidariteit Beroepsgildes, gesê. Dié vakbond het Donderdag by ŉ mediakonferensie in Centurion bekendgemaak dat daar na raming sowat 38 000 poste is wat nie in 2017 in die beroep gevul is nie. Die syfers is saamgestel uit statistiek van die Suid-Afrikaanse Raad vir Verpleging (SARV) en navorsing van die Solidariteit Navorsingsinstituut. “Die departement van gesondheid ondervind tans ernstige finansiële probleme. Dit lei daartoe dat slegs 50% van poste by openbare hospitale en klinieke gevul word,” het dr. Dirk Hermann, bestuurshoof van Solidariteit, gesê. Buiten poste wat nie gevul word nie, is die werksmag besig om vinnig te verouder. “Volgens die SAVR se data is ongeveer 50% van alle geregistreerde verpleegkundiges bo die ouderdom van 50 jaar en slegs 5% is jonger as 30. “Daar het sedert 2013 jaarliks ongeveer 8 500 minder verpleegkundiges tot die werksmag toegetree. In 2016 was die afgestudeerde studente 21 571 teenoor 13 036 in 2017. Dit is ŉ afname van meer as 8 000 nuwe verpleegkundiges wat die werksmag kan betree in net een jaar.” Hermann het bygevoeg dat verpleegopleiding in Suid-Afrika tot ŉ groot mate tot stilstand gekom het. “Geen private instansie het die afgelope drie jaar goedkeuring vir opleiding ontvang nie. Verder het die SARV heelwat van die kursusse wat by bestaande private instellings aangebied is, reeds in 2015 opgeskort. “Daar word ook gesloer met die akkreditasie van alle verpleegkursusse en die goedkeuring van private verpleeginstellings wat al sedert 2014 aan die gang is.” Hy meen verpleegpersoneel is die rugsteun van goeie gesondheidsorg, daarom skets die kritieke tekort aan goeie verpleegpersoneel ŉ somber prentjie vir Suid-Afrika se gesondheidsorg. Buiten die tekorte aan personeel, gebrekkige studente-uitsette en poste wat nie gevul word nie, dra swak salarisse en swak werksomstandighede ook by tot die ernstige krisis in dié beroep. Dit het Solidariteit genoop om ŉ vyfpuntplan aan te kondig om die krisis in verpleging te bekamp. Die plan behels die volgende: “Ons besef die staat is besig om toenemend te verswak en daarom wil ons met die beroepgildes verantwoordelikheid vir die beroepe oorneem. Die gildes sal verseker dat jongmense tot die beroep toetree en geplaas word. “So skep ons ŉ burgerlike netwerk vir gesondheidsberoepe wat mense in die beroep plaas, ondersteun en mentor,” het Hermann gesê. “Verpleegkunde as beroep in Suid-Afrika is in gevaar, maar die impak daarvan op goeie gesondheidsorg vir miljoene Suid-Afrikaners is byna ondenkbaar,” het Bierman saamgevat.